Psigiatriese hospitaal beloop 1 miljard | News24
Psigiatriese hospitaal beloop 1 miljard
PAPI TAU (regs) en Gugu Matlaopane, hoof van die Noord-Kaapse departement van gesondheid, luister saam met lede van die nasionale raad van provinsies oor hoe met die bouwerk aan die nuwe psigiatriese hospitaal in Kimberley gevorder word. Foto: Em
DIE nuwe psigiatriese hospitaal in Kimberley kan teen middel 2016 uiteindelik voltooi wees, terwyl die koste steeds styg en ver oor R1 miljard beloop.
Spertye van Maart 2015 en toe Mei 2015 is nie gehaal nie. Die aanvanklike begroting vir die bou van die hospitaal was R290 miljoen, wat oor die jare heen net aangehou klim het.
Die bouwerk is nou tussen 70% en 80% klaar.
Die hospitaal, waaraan bouwerk reeds 'n volle dekade aan die gang is, is Woensdag (22/07) deur lede van die nasionale raad van provinsies besoek.
Die bouwerk het in 2005 begin, en is in 2009 gestaak weens 'n rits probleme met vorige kontrakteurs en ernstige brouwerk met die bouery wat meegebring het dat van die mure afgebreek moes word.
Dit was nadat die departement en die ontwikkelaars, Vista­park-ontwikkelaars en Jo-Arch-beleggings, haaks was omdat spertye gereeld oorskry is.
Die koste van die hospitaal het toe reeds by sowat R437 miljoen gedraai.
Inyatsi Construction het in Januarie 2012 die bouwerk oorgeneem. Inyatsi is deel van 'n Portugese maatskappy, Mota-Engil SA, wat nou die kontrakteur is.
Luidens die voorlegging wat aan die parlementêre groep gedoen is, sal die gebou teen Julie of Augustus 2016 afgehandel word teen 'n koste van sowat R20 miljoen per maand.
Om dit teen Desember 2015 te voltooi, sal die koste tot R51 miljoen per jaar laat toeneem.
In 'n stadium is oorweeg om die bouwerk te staak en die hele struktuur af te breek. Dit sou egter duurder wees as om voort te gaan